Sophie Løhde (V), 2025-05-13:
Tak for det, formand, og tak til ordførerne for taler og bemærkninger til lovforslaget, vi behandler nu, som også er en del af den samlede sundhedsreform.
Med lovforslaget her sætter vi jo for alvor gang i bevægelsen mod det, der er vores ambition om at skabe et langt mere nært sundhedsvæsen, hvor langt flere borgere og patienter kan få pleje og behandling uden for sygehusene i eller tæt på eget hjem.
Det kræver dermed også, at vi styrker og udvikler det nære sundhedsvæsen og ikke mindst det almenmedicinske tilbud, der er i centrum for lovforslaget her.
For vi kan konstatere, og det er åbenlyst, at det nære sundhedsvæsen ikke er stærkt nok alle steder i Danmark.
Der er meget stor forskel på, hvilken adgang man har til egen læge, hvad kvaliteten er af de tilbud, der er, og hvor langt der er til dem, og der er for mange, der får tilbud med for forskelligartet kvalitet.
Det handler også om og er afstedkommet af, at der i dag er for få læger de steder i landet, hvor der er flest syge.
For et stærkt almenmedicinsk tilbud er en helt, helt central forudsætning for, at vi kan styrke det nære sundhedsvæsen og dermed også sikre en mere lige adgang til sundhed.
Borgerens egen læge er i dag en afgørende grundsten i vores sundhedsvæsen.
Det er så at sige hovedindgangen for de fleste af os.
De almenpraktiserende læger løfter i dag en stor og vigtig opgave.
De har en nøglerolle i sundhedsvæsenet, og det vil og skal de også have fremover.
Med lovforslaget her tager vi for alvor hul på det, som jeg ganske rigtigt et par omgange har kaldt for reformen i reformen.
For det er en reform i sig selv, vi laver af det almenmedicinske tilbud, hvor vi styrker og udvikler tilbuddet, og vi styrker lægernes tovholderfunktion for patienterne, beder dem om at løfte et større ansvar og spille en endnu tydeligere rolle i patienternes liv, men forudsætningen for, at vi kan lykkes med det, er også, at rammerne skal være på plads, og at vi er parate til at investere i det nære sundhedsvæsen og i det almenmedicinske tilbud, og det er vi.
Vi investerer massivt med sundhedsreformen i opbygningen af det nære sundhedsvæsen og ikke mindst i de almenmedicinske tilbud.
Som en del af den samlede reform øger vi antallet af læger i de almenmedicinske tilbud, så ambitioner og midler også fremover kommer til at følges ad.
Jeg tror, det var den konservative ordfører, der i sin tale tidligere refererede til, at målet om de 5.000 læger i 2035 var en målsætning, man aftalte i 2020, og det er helt korrekt, men det var netop også kun en målsætning.
Det nye her er jo, at vi går fra, at det bare er en målsætning, vi alle sammen kan være enige om, til at vi nu også skrider frem til at sige, der også skal være handling, der skal være økonomi bag målet om, at der skal være mindst 5.000 læger i det almenmedicinske tilbud i 2025 – mindst.
Det er 1.500 flere end i dag og dermed jo en kæmpe, kæmpe udvidelse, vi ser ind i, og som nu er finansieret.
Vi skal de kommende år uddanne flere speciallæger i almen medicin, også uden for de store byer,
og vi sætter også skub i medicinuddannelsen i Esbjerg, Køge og Aalborg, så vi kan få flere læger ud i hele landet, så vi sikrer, at alle borgere får let og lige adgang til en læge tæt på, uanset hvor de bor, og så det almenmedicinske tilbud i højere grad kan prioritere indsatserne og ressourcerne til de mest sårbare og syge borgere.
For i dag er der store udfordringer med lægedækningen i visse dele af landet.
Det er en udfordring, som har været diskuteret rigtig meget politisk, og en udfordring, som skiftende regeringer igennem årene forgæves har forsøgt at løse.
Ingen er nået i mål.
Med lovforslaget her tager vi derfor nu langt mere grundlæggende fat.
Nu tager vi de nødvendige skridt til en bedre, men også meget mere lige fordeling af læger i det almenmedicinske tilbud med en national fordeling af lægerne – en fordeling, der som noget nyt taget udgangspunkt i patienternes behandlingsbehov.
Vi kommer dermed også til at styre mere fra nationalt hold og fordele lægerne i det almenmedicinske tilbud, så det bedre matcher patienternes behov.
For hvor der er flest syge borgere, skal der også være flere læger.